Junior Bok Griekwas se nr. 9 teen WP | Netwerk24
Deur Johann De Jager 19 September 2018 12:58
Griekwas, wat die naweek op Nuweland sal poog om in die Curriebeker-wedloop te bly, het ses veranderinge aangebring aan die span wat verlede week met die Vrystaat-Cheetahs afgereken het.
Zak Burger / Foto: Gallo Images
Dieselfde voorry – Nicolaas Oosthuizen, Khwezi Mkhafu, Devon Martinus – wat twee weke gelede teen die Blou Bulle gekies is, is terug vir die rugbystryd teen die Westelike Provinsie.
Dít is drie van die vyf veranderinge onder die agttal.
Die haker Wilmar Arnoldi se seisoen is verby weens ’n skouerbesering en Mkhafu is weer betrek.
Conway Pretorius is terug op agtsteman nadat hy die wedstryd teen die Vrystaat misgeloop het.
FP Pelser, wat twee drieë in die wedstryd gedruk het, begin weer op slot.
Die Junior Springbok Zak Burger se insluiting op skrumskakel die enigste verandering onder die agterspelers.
Hy vervang die beseerde Christiaan Meyer, wat sy duim teen die Vrystaat-Cheetahs beseer het.
Burger het ’n goeie wedstryd beleef toe hy Meyer verlede Saterdag in Kimberley vervang het.
* Griekwas: AJ Coertzen, Ederies Arendse, Kyle Steyn (k), André Swarts, Enver Brandt, George Whitehead, Zak Burger, Conway Pretorius, Sias Koen, Eital Bredenkamp, Pieter Jansen van Vuren, FP Pelser, Nicolaas Oosthuizen, Khwezi Mkhafu, Devon Martinus. PLAAVERVANGERS: AJ le Roux, Liam Hendricks, Ewald van der Westhuizen, Sintu Manjezi, Stephan Janse van Rensburg, Wendal Wehr, Christopher Bosch.
Meer oor: Wp | Curriebeker | Griekwas
Griekwas se droom lewendig